CELEX: 22010D0636
Language: ro
Date: 2010-05-25 00:00:00
Title: 2010/636/UE: Decizia nr. 1/2010 a Consiliului de stabilizare și asociere UE-Croația din 25 mai 2010 privind participarea și modalitățile de participare a Croației în calitate de observator la lucrările Agenției pentru Drepturi Fundamentale a Uniunii Europene

23.10.2010   
            
            
               RO
            
            
               Jurnalul Oficial al Uniunii Europene
            
            
               L 279/68
            
         DECIZIA NR. 1/2010 A CONSILIULUI DE STABILIZARE ȘI ASOCIERE UE-CROAȚIA
   din 25 mai 2010
   privind participarea și modalitățile de participare a Croației în calitate de observator la lucrările Agenției pentru Drepturi Fundamentale a Uniunii Europene
   (2010/636/UE)
   CONSILIUL DE STABILIZARE ȘI ASOCIERE UE-CROAȚIA,
   având în vedere Acordul de stabilizare și de asociere între Comunitățile Europene și statele membre ale acestora, pe de o parte, și Republica Croația, pe de altă parte (1),
   având în vedere Regulamentul (CE) nr. 168/2007 al Consiliului din 15 februarie 2007 privind înființarea Agenției pentru Drepturi Fundamentale a Uniunii Europene (2), în special articolul 28 alineatul (2),
   întrucât:
   
               (1)
            
            
               Consiliul European de la Luxemburg din decembrie 1997 a indicat participarea la agențiile comunitare ca fiind un mijloc de accelerare a strategiei de preaderare. Concluziile Consiliului European prevăd că „statele candidate pot participa la agențiile Comunității, în urma unei decizii adoptate de la caz la caz”.
            
         
               (2)
            
            
               Croația împărtășește obiectivele Agenției pentru Drepturi Fundamentale a Uniunii Europene („agenția”) și subscrie la domeniul de aplicare și sarcinile acesteia prevăzute în Regulamentul (CE) nr. 168/2007.
            
         
               (3)
            
            
               Se impune admiterea participării Croației în calitate de observator la lucrările agenției și stabilirea modalităților de participare a acesteia, inclusiv a dispozițiilor privind participarea la inițiativele luate de agenție, contribuția financiară și personalul.
            
         
               (4)
            
            
               Se impune, de asemenea, ca agenția să examineze, în cadrul domeniului de aplicare a Regulamentul (CE) nr. 168/2007, aspecte legate de drepturile fundamentale din Croația, în măsura în care acest lucru este necesar pentru alinierea progresivă a legislației acestei țări la cea comunitară,
            
         DECIDE:
   Articolul 1
   Croația, în calitate de țară candidată, participă în calitate de observator în cadrul Agenției pentru Drepturi Fundamentale a Uniunii Europene înființată prin Regulamentul (CE) nr. 168/2007.
   Articolul 2
   (1)   Agenția poate să examineze, în temeiul articolului 3 alineatul (1) din Regulamentul (CE) nr. 168/2007, aspecte legate de drepturile fundamentale din Croația, în măsura în care acest lucru este necesar pentru alinierea progresivă a legislației acestei țări la cea comunitară.
   (2)   În acest scop, agenția poate îndeplini în Croația sarcinile prevăzute la articolele 4 și 5 din Regulamentul (CE) nr. 168/2007.
   Articolul 3
   Croația contribuie financiar la activitățile agenției menționate la articolul 4 din Regulamentul (CE) nr. 168/2007, în conformitate cu dispozițiile prevăzute în anexa la prezenta decizie.
   Articolul 4
   (1)   Croația numește un observator și un observator supleant care îndeplinesc criteriile prevăzute la articolul 12 alineatul (1) din Regulamentul (CE) nr. 168/2007. Aceștia pot participa la lucrările Consiliului de administrație pe picior de egalitate cu membrii și membrii supleanți numiți de statele membre, însă nu au drept de vot.
   (2)   Croația numește un funcționar guvernamental în calitate de agent național de legătură, în conformitate cu articolul 8 alineatul (1) din Regulamentul (CE) nr. 168/2007.
   (3)   În termen de patru luni de la intrarea în vigoare a prezentei decizii, Croația transmite Comisiei numele, calificările și coordonatele persoanelor menționate la alineatele (1) și (2).
   Articolul 5
   Datele furnizate agenției sau comunicate de către aceasta pot fi publicate și sunt puse la dispoziția publicului, cu condiția ca informațiile confidențiale să beneficieze în Croația de un grad de protecție similar celui din cadrul Comunității.
   Articolul 6
   Agenția beneficiază în Croația de capacitate juridică similară celei acordate entităților juridice în temeiul legislației croate.
   Articolul 7
   Pentru a permite agenției și personalului acesteia să își îndeplinească sarcinile, Croația acordă privilegii și imunități identice cu cele prevăzute la articolele 1-4, 6, 7, 11-14, 16, 18 și 19 din Protocolul (nr. 36) privind privilegiile și imunitățile Comunităților Europene, anexat la tratatele de instituire a Comunității Europene și a Comunității Europene a Energiei Atomice.
   Articolul 8
   Prin derogare de la articolul 12 alineatul (2) litera (a) din Regimul aplicabil celorlalți agenți ai Comunităților Europene prevăzut în Regulamentul (CEE, Euratom, CECO) nr. 259/68 al Consiliului (3), resortisanții Croației care beneficiază de toate de drepturile civice pot fi angajați cu contract de către directorul agenției.
   Articolul 9
   Părțile iau toate măsurile generale sau specifice necesare pentru a-și îndeplini obligațiile care le revin în temeiul prezentei decizii și le notifică Consiliului de stabilizare și asociere.
   Articolul 10
   Prezenta decizie intră în vigoare în prima zi a celei de a doua luni de la data adoptării.
   
      Adoptată la Bruxelles, 25 mai 2010.
      
         
            Pentru Consiliul de stabilizare și asociere UE-Croația
         
         
            Președintele
         
         G. JANDROKOVIĆ
      
   
   
      (1)  JO L 26, 28.1.2005, p. 3.
   
      (2)  JO L 53, 22.2.2007, p. 1.
   
      (3)  JO L 56, 4.3.1968, p. 1.
   
      ANEXĂ
      
         CONTRIBUȚIA FINANCIARĂ A CROAȚIEI ÎN CADRUL AGENȚIEI PENTRU DREPTURI FUNDAMENTALE A UNIUNII EUROPENE
      
      
                  1.
               
               
                  Contribuția financiară a Croației la bugetul general al Uniunii Europene în vederea participării în cadrul Agenției pentru Drepturi Fundamentale a Uniunii Europene („agenția”) stabilită la punctul 2 reprezintă contribuția totală în vederea participării.
               
            
                  2.
               
               
                  Contribuția financiară a Croației la bugetul general Uniunii Europene este următoarea:
                  
                              Anul 1:
                           
                           
                              180 020 EUR
                           
                        
                              Anul 2:
                           
                           
                              180 020 EUR
                           
                        
                              Anul 3:
                           
                           
                              180 020 EUR
                           
                        
                              Anul 4:
                           
                           
                              205 020 EUR
                           
                        
                              Anul 5:
                           
                           
                              205 020 EUR
                           
                        
            
                  3.
               
               
                  O eventuală asistență financiară din partea programelor comunitare de asistență se va decide separat, în conformitate cu programul comunitar respectiv.
               
            
                  4.
               
               
                  Contribuția Croației va fi gestionată în conformitate cu Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Uniunii Europene (1).
               
            
                  5.
               
               
                  Cheltuielile de deplasare și de sejur suportate de reprezentanții și experții Croației care participă la activitățile sau la reuniunile agenției privind punerea în aplicare a programului său de activitate sunt rambursate de către agenție pe aceeași bază și în conformitate cu procedurile aplicabile în prezent în cazul statelor membre ale Uniunii Europene.
               
            
                  6.
               
               
                  După intrarea în vigoare a prezentei decizii și la începutul fiecărui an care urmează, Comisia va adresa Croației o solicitare de fonduri corespunzătoare contribuției sale în cadrul agenției, în conformitate cu prezenta decizie. Pentru primul an calendaristic al participării sale, Croația va plăti o contribuție proporțională, calculată începând de la data participării sale până la sfârșitul anului. Pentru anii următori, contribuția se va stabili în conformitate cu prezenta decizie.
               
            
                  7.
               
               
                  Această contribuție se exprimă în EUR și se transferă într-un cont bancar în EUR al Comisiei.
               
            
                  8.
               
               
                  Croația își va plăti contribuția în funcție de solicitarea de fonduri pentru propria sa parte în termen de 30 de zile de la solicitarea fondurilor de către Comisie.
               
            
                  9.
               
               
                  Orice întârziere legată de plata contribuției duce la plata din partea Croației a unei dobânzi aplicabile sumei restante datorate la data scadenței. Rata dobânzii corespunde ratei aplicate de Banca Centrală Europeană la data scadenței pentru operațiunile sale în EUR, majorată cu 1,5 puncte procentuale.
               
            
         (1)  JO L 248, 16.9.2002, p. 1.